**INDOKOLÁS**

**a Polgármesteri Hivatalban dolgozó köztisztviselők közszolgálati jogviszonyának egyes kérdéseiről szóló 2/2020. (II.5.) önkormányzati rendelet módosításához**

Szombathely Megyei Jogú Város Önkormányzatának Közgyűlése a Magyarország 2025. évi központi költségvetéséről szóló 2024. évi XC. törvény 64. § (5) bekezdésében, a közszolgálati tisztviselőkről szóló 2011. évi CXCIX. törvény (a továbbiakban: Kttv.) 234. § (3)-(4) bekezdésében és 237. §-ában foglalt felhatalmazások alapján rendelkezik a képviselő-testület hivatalánál dolgozó köztisztviselők közszolgálati jogviszonyának egyes, az alábbi indokolásban kifejtett kérdéseiről.

A jogalkotásról szóló 2010. évi CXXX. törvény (a továbbiakban: Jat.), valamint a jogszabályszerkesztésről szóló 61/2009. (XII.14.) IRM rendelet (a továbbiakban: Jszr.) módosítása értelmében azon jogszabályok esetében, amelyek előkészítését 2025. január 1. napját követően kezdik meg, a korábbi bevezető rész helyett preambulumot kell alkalmazni. A Jat. 18. § (1)-(2) bekezdése szerint „a jogszabály tervezete preambulumot tartalmaz, amelyben a szabályozás célját minden esetben meg kell határozni”, valamint „a rendelet tervezetének preambuluma (…) tartalmazza a rendelet megalkotásához szükséges, az igazságügyért felelős miniszter rendeletében meghatározott érvényességi kellékek felsorolását.” A jogalkotás érvényességi kellékeinek feltüntetésére vonatkozó szabályokat a Jszr. 23. alcíme, a preambulumra vonatkozó formai követelményeket a Jszr. 24. alcíme tartalmazza. A rendelettervezet preambuluma előbbi jogszabályi követelményeknek megfelelően került megszövegezésre.

**1. §**

A Magyarország 2025. évi központi költségvetéséről szóló 2024. évi XC. törvény 64. § (5) bekezdése alapján a helyi önkormányzat képviselő-testülete rendeletben a 2025. évben – az önkormányzat saját forrásai terhére – a polgármesteri hivatalánál foglalkoztatott köztisztviselők vonatkozásában a Kttv.-ben foglaltaktól eltérően, a központilag meghatározott illetményalapnál magasabb összegben állapíthatja meg az illetményalapot. A rendelettervezet az illetményalapot 2025. évre az előző évivel azonos mértékben javasolja meghatározni.

**2. §**

A 2. § a) pontja a Polgármesteri Hivatalban dolgozó köztisztviselők közszolgálati jogviszonyának egyes kérdéseiről szóló 2/2020. (II.5.) önkormányzati rendelet preambulumának szövegcserés módosítását tartalmazza a Jszr. 147. § (1) bekezdésének megfelelően, a jelen rendeletmódosítással érintett rendelkezésekre vonatkozó felhatalmazó rendelkezés tekintetében.

Továbbá a Kttv. 234. § (3) bekezdés a) pontja, valamint (4) bekezdése lehetővé teszi, hogy megyei jogú város önkormányzata rendeletben az általa foglalkoztatott felsőfokú iskolai végzettségű köztisztviselők részére egységesen az alapilletmény legfeljebb 40%-áig terjedő, az érettségi végzettségű köztisztviselők részére az alapilletmény legfeljebb 20%-áig terjedő illetménykiegészítést állapítson meg. Az illetményalapot és az illetménykiegészítést minden évben tárgyévre kell meghatározni. A rendelettervezet az illetménykiegészítést az előző évivel azonos mértékben javasolja megállapítani, ennek érdekében a 2. § b) pontja szövegcserés módosítást alkalmaz.

**3-4. §**

Hatályba léptető, valamint átmeneti rendelkezést tartalmaz.